Bly fiks en viets met Lerena se program | Netwerk24
01 April 2020 09:42
Die Suid-Afrikaanse bokser Kevin Lerena deel 'n paar truuks om die vetjies in die tyd van isolasie in bedwang te hou. Foto: Getty Images
Dié 27-jarige boorling van Johannesburg, wat tans die junior-swaargewigkampioen van die Internasionale Boksorganisasie is, erken dit is 'n uitdagende tyd.
"Dit is 'n hartseer tyd, maar tog is die isolasie noodsaaklik en moet dit ernstig opgeneem word indien ons land wil vorentoe beweeg in hierdie uitdagende tyd," sê Lerena in 'n verklaring van Under Armour, 'n vervaardiger van sportdrag.
Hy erken dat dit ook 'n invloed op sy oefenprogram het.
"Dit beïnvloed my, maar 'n ware kampioen sal altyd 'n manier vind. Terwyl ons gesels, is ek tans besig om 'n oefenfiets van MiFitness ('n verspreider van gimnasium-toerusting) in my motorhuis te installeer.
"Dit is moontlik en maklik om op peil te bly. Kyk gerus na handleidings wat aanlyn beskikbaar is.
"Ek dink die sleutel tot die tyd in isolasie is om 'n ogie op jou dieet te hou, veral omdat jy minder as gewoonlik beweeg – selfs al oefen jy tuis," sê Lerena.
Hy beveel dus aan dat diegene wat hul vietse lyfie wil behou veral moet let op hoeveel kalorieë hulle inneem.
Lerena se oefenprogram
Maar genoeg gepraat, hier is Lerena se oefenprogram wat jou net 'n rapsie meer as 30 minute sal besig hou:
1. 10 minute van touspring (kompleet soos wat jy jare gelede op skool gedoen het!). (Sien video.)
2. Vyf stelle van een minuut se "burpees" en een minuut se rus (sien video).
3. Vier rondes van boks in die lug, dit wil sê jy slaan in die lug met spoed en krag. Doen vier rondes van drie minute elk en neem 'n blaaskansie van 30 sekondes tussenin (sien video).